Aleš Primc
Mestni svetnik stranke Glas za otroke in družine

Mestna občina Ljubljana
Mestni svet
Mestni trg 1
1000 LJUBLJANA

Številka:
Datum: 20.9.2023

Zadeva: **Pisno svetniško vprašanje in pobuda na podlagi 97. člena Poslovnika MOL –**Sramotna, nezakonita in diskriminatornaukinitev organiziranega prevoza otrok s posebnimi potrebami v šolo in iz šole

Pozdravljeni,

Otroci s posebnimi potrebamiv Ljubljani so s 1. septembrom 2023 ostali brez organiziranega prevoza v šolo in iz šole. O tem so me obvestili starši, zadeva je bila tudi medijsko izpostavljena npr. (<https://www.dnevnik.si/1043031610>). Staršem in medijem je bilo pojasnjeno, da je razlog za to, da ni več organiziranega prevoza v neuspelem javnem razpisu, na katerega se ni prijavil noben ponudnik.

Da se ni prijavil noben ponudnik, je bilo jasno 20.7.2023. To pomeni, da je bilo več kot dovolj časa, da se izvede nov razpis ali da se drugače izvede organizacija prevoza.

Ne seji Odbora za predšolsko vzgojo in izobraževanje je Marija Fabčič, vodja oddelka za predšolsko vzgojo in izobraževanje MOL, povedala, da novega razpisa še ni bilo in se ga tudi ne načrtuje, saj da sta MOL in Center Janeza Levca z vsemi s starši našla rešitve in sicer, da jim bodo starši dobili brezplačno urbano za prevoze z mestnim prometom oz. plačano kilometrino 0,21 EUR/km ter da bo dejstvo, da ne bo več organiziranega prevoza učencev s posebnimi potrebami prispevalo k večji socialni inkluziji (vključenosti) učencev s posebnimi potrebami ter njihovi večji samostojnosti. Poleg tega je izpostavila tudi, da je pri izvajanju prevozov prihajalo do napetosti med starši in izvajalci. Izpostavila pa je tudi, da MOL nima zakonske obveznosti zagotavljanja organiziranega prevoza otrok s posebnimi potrebami v šolo in iz šole. Da so starši zadovoljni s sedanjim stanjem, ko ni organiziranega prevoza, ni res. To vem iz prve roke na podlagi stika s starši. To, da občina nima zakonske obveznosti do zagotavljanja brezplačnega prevoza otrok s posebnimi potrebami v šolo in iz šole ne drži, saj 56. člen Zakona o osnovni šoli jasno nalaga to dolžnost občini.

Iz pojasnil predstavnice MOL na seji Odbora za predšolsko vzgojo in izobraževanje izhaja, da gre za enostransko in nezakonito ukinitev organiziranega prevoza otrok s posebnimi potrebami s strani Zorana Jankovića in oddelka za predšolsko vzgojo in izobraževanje. To je nesprejemljivo. Organiziran prevoz otrok s posebnimi potrebami v šolo in iz šole je njihova pravica, ki je bila spoštovana in se je izvajala dolgo obdobje in je omogočala mnogim družinam lažje usklajevanje družinskih in službenih obveznosti.To je pri družinah z otroki s posebnimi potrebami velikokrat zelo zahtevno, neprimerljivo z družinami, kjer nimajo otrok s posebnimi potrebami. To zagotavljam iz lastne izkušnje. Poleg tega so šole za osnovnošolce v rednih osnovnih šolah bolj ali manj enakomerno razporejene po celi občini, lokacije šol za otroke s posebnimi potrebami pa so zgolj na nekaj lokacijah v mestu.

Ukinitev organiziranega prevoza otrok s posebnimi potrebami v šolo in iz šole je velika sramota za Zorana Jankovića in Mestno občino Ljubljana. Ob več kot 500 mio EUR proračuna je nesprejemljivo, da je Mestna občina Ljubljana ukinila organiziran prevoz učencev s posebnimi potrebami v šolo in iz šole. Ukinitev organiziranega prevoza otrok s posebnimi potrebami je nezakonita, nedopustna ter predstavlja diskriminacijo otrok in staršev otrok s posebnimi potrebami.

Od MOL pričakujem, da v najkrajšem času izvede razpis, ki bo zanimiv za izvajalce, v vmesnem obdobju pa takoj uredi prevoz preko mreže svojih podjetij (npr. Ljubljanski potniški promet).

Prosim, da me o ukrepih obveščate.

Aleš Primc
mestni svetnik stranke
Glas za otroke in družine